रिश्वत में अस्मत मांगने वाला वकील गिरफ्तार  
राजस्थान में एक सरकारी वकील को मुकदमे की पैरवी ठीक से करने के बदले रिश्वत के रूप में महिला से अस्मत मांगने के आरोप में गिरफ्तार किया गया है।
राजस्थान भ्रष्टाचार निरोधक ब्यूरो ने उदयपुर के अम्बा माता पुलिस थाना इलाके में सरकारी वकील (एपीपी) को अदालत में मुकदमे की पैरवी ठीक से करने के बदले रिश्वत के रूप में महिला से अस्मत मांगने के आरोप में शुक्रवार देर रात गिरफ्तार किया है।  ब्यूरो सूत्रों ने बताया कि सरकारी वकील अभिमन्यु सिंह ने अतिरिक्त मुख्य न्यायिक मजिस्ट्रेट क्रम दो में महिला और उनके पति के बीच कार के मालिकाना हक को लेकर विचाराधीन मुकदमे में महिला का सही ढंग से पक्ष रखने के लिए अस्मत मांगी।  उन्होंने बताया कि सरकारी वकील ने महिला को सुखाड़िया सर्किल बुलाया और महिला ही अपनी कार में उसे लेकर अपने घर पंहुची।  सूत्रों के अनुसार महिला द्वारा इशारा करने पर ब्यूरो के दल ने सरकारी वकील अभिमन्यु सिंह को पकड कर तलाशी ली ओर उसके पास से 50 हजार रुपये नकद और ढेर सारी शक्तिवर्धक गोलियां जब्त की। अदालत में महिला के मुकदमे की आगामी सुनवाई 27 सितम्बर को होनी थी। ब्यूरो सरकारी वकील के खिलाफ रिश्वत में अस्मत मांगने का मुकदमा दर्जकर जांच कर रही है।